Bruxelles, den 26.4.2005

KOM(2005) 165 endelig

Forslag til

RÅDETS BESLUTNING

om midlertidigt forbud mod brug og salg i Luxembourg af genetisk modificeret majs ( Zea mays L. linje Bt 176) i medfør af direktiv 2001/18/EF

(forelagt af Kommissionen)

BEGRUNDELSE

1. Hvad angår markedsføring af genetisk modificeret majs ( Zea mays L . linje Bt 176), blev det ved Kommissionens beslutning 97/98/EF af 23. januar 1997 i medfør af Rådets direktiv 90/220/EØF vedtaget, at der skulle gives tilladelse til markedsføring af dette produkt.

2. Den 5. februar 1997 gav Frankrigs myndigheder tilladelse til markedsføring af produktet.

3. I medfør af artikel 35, stk. 1, i direktiv 2001/18/EF, som har afløst direktiv 90/220/EØF, er procedurer for anmeldelse af markedsføring af genetisk modificerede organismer, som ikke er afsluttet senest den 17. oktober 2002, omfattet af bestemmelserne i direktiv 2001/18/EF.

4. I overensstemmelse med artikel 16 i direktiv 90/220/EØF underrettede Luxembourgs myndigheder den 17. marts 1997 Kommissionen om deres beslutning om midlertidigt at forbyde brug og salg af den pågældende genetisk modificerede majs og angav årsagerne hertil.

5. De årsager, som blev angivet af Luxembourg, var i det væsentlige de samme som dem, Østrig havde forelagt den 14. februar 1997 vedrørende majslinje Bt 176. Ifølge Den Videnskabelige Komité for Levnedsmidler, Den Videnskabelige Komité for Foder og Den Videnskabelige Komité for Pesticider udgjorde de af Østrig forelagte oplysninger ikke nye relevante videnskabelige belæg, som ikke var taget i betragtning ved den oprindelige vurdering af dossieret, og som ville indebære, at deres oprindelige udtalelser om produktet blev taget op til revision.

6. Den 9. januar og den 9. og 17. februar 2004 forelagde Østrig Kommissionen supplerende oplysninger til støtte for sine nationale foranstaltninger vedrørende majslinje Bt 176.

7. Ifølge Den Europæiske Fødevaresikkerhedsautoritet udgjorde de af Østrig forelagte oplysninger ikke nye videnskabelige belæg, som ville afkræfte miljørisikovurderingen af majslinje Bt 176.

8. Under disse omstændigheder skal Kommissionen i henhold til artikel 23 i direktiv 2001/18/EF træffe afgørelse efter proceduren i direktivets artikel 30, stk. 2, i hvilken forbindelse artikel 5 og 7 i afgørelse 1999/468/EF finder anvendelse under hensyntagen til afgørelsens artikel 8.

9. Da Den Videnskabelige Komité for Levnedsmidler, Den Videnskabelige Komité for Foder, Den Videnskabelige Komité for Pesticider og Den Europæiske Fødevaresikkerhedsautoritet har vurderet, at produktet ikke udgør nogen risiko for menneskers sundhed eller for miljøet, udarbejdede Kommissionen et udkast til beslutning, hvori den anmodede Luxembourg om at ophæve sine foranstaltninger vedrørende majslinjen Bt 176.

10. Udkastet til beslutning blev i henhold til artikel 5, stk. 2, i afgørelse 1999/468/EF forelagt til udtalelse for det udvalg, der er nedsat i henhold til artikel 30 i direktiv 2001/18/EF.

11. Udvalget ikke har afgivet udtalelse efter høringen den 29. november 2004, hvorfor Kommissionen i henhold til artikel 5, stk. 4, i afgørelse 1999/468/EF straks skal forelægge Rådet et forslag til de foranstaltninger, der skal træffes, og underrette Europa-Parlamentet.

12. Ifølge artikel 5, stk. 6, i afgørelse 1999/468/EF kan Rådet, når det skønner det hensigtsmæssigt under hensyntagen til Europa-Parlamentets holdning, træffe afgørelse om forslaget med kvalificeret flertal inden for en frist på tre måneder, jf. artikel 30, stk. 2, i direktiv 2001/18/EF. Har Rådet inden for denne frist med kvalificeret flertal tilkendegivet, at det er imod forslaget, behandler Kommissionen forslaget på ny. Har Rådet ved udløbet af denne frist hverken vedtaget den foreslåede gennemførelsesretsakt eller tilkendegivet, at det er imod forslaget, vedtager Kommissionen den foreslåede gennemførelsesretsakt.

Forslag til

RÅDETS BESLUTNING

om midlertidigt forbud mod brug og salg i Luxembourg af genetisk modificeret majs ( Zea mays L. linje Bt 176) i medfør af direktiv 2001/18/EF

(EØS-relevant tekst)

(Kun den franske udgave er autentisk)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets direktiv 2001/18/EF af 12. marts 2001 om udsætning i miljøet af genetisk modificerede organismer og om ophævelse af Rådets direktiv 90/220/EØF[1], særlig artikel 23, stk. 2,

under henvisning til forslag fra Kommissionen, og

ud fra følgende betragtninger:

(1) Det er ved Kommissionens beslutning 97/98/EF af 23. januar 1997 om markedsføring af genetisk modificeret majs ( Zea mays L. ) med kombineret modifikation for insekticide egenskaber, frembragt ved Bt-endotoxin-genet, og øget tolerance over for herbicidet ammoniumglufosinat i medfør af Rådets direktiv 90/220/EØF[2] vedtaget, at der skulle gives tilladelse til markedsføring af dette produkt.

(2) Den 5. februar 1997 gav Frankrigs myndigheder tilladelse til markedsføring af produktet.

(3) I medfør af artikel 35, stk. 1, i direktiv 2001/18/EF, som har afløst direktiv 90/220/EØF[3], er procedurer for anmeldelse af markedsføring af genetisk modificerede organismer, som ikke er afsluttet senest den 17. oktober 2002, omfattet af bestemmelserne i direktiv 2001/18/EF.

(4) Luxembourg underrettede den 17. marts 1997 Kommissionen om sin beslutning om midlertidigt at forbyde brug og salg af den pågældende genetisk modificerede majs og angav årsagerne hertil i overensstemmelse med artikel 16, stk. 1, i direktiv 90/220/EØF.

(5) De årsager, som blev angivet af Luxembourg, var i det væsentlige de samme som dem, Østrig havde forelagt den 14. februar 1997 vedrørende majslinje Bt 176. Ifølge de videnskabelige komitéer udgjorde de af Østrig forelagte oplysninger ikke nye relevante videnskabelige belæg, som ikke var taget i betragtning ved den oprindelige vurdering af dossieret, og som ville indebære, at deres oprindelige udtalelser om produktet blev taget op til revision.

(6) Den 9. januar og den 9. og 17. februar 2004 forelagde Østrig Kommissionen supplerende oplysninger til støtte for sine nationale foranstaltninger vedrørende majslinje Bt 176. Disse oplysninger har direkte følger for den videnskabelige vurdering af de foranstaltninger, Luxembourg har truffet.

(7) Ifølge Den Europæiske Fødevaresikkerhedsautoritet udgjorde de af Østrig forelagte oplysninger ikke nye videnskabelige belæg, som ville afkræfte miljørisikovurderingen af majslinje Bt 176.

(8) Der er under disse omstændigheder ingen grund til at antage, at produktet udgør en risiko for menneskers sundhed eller miljøet.

(9) Luxembourg bør derfor ophæve sine foranstaltninger.

(10) Det i henhold til artikel 30 i direktiv 2001/18/EF nedsatte udvalg har efter høringen den 29. november 2004 ikke afgivet udtalelse efter proceduren i samme direktivs artikel 30, stk. 2, om de foranstaltninger, der er fastsat i udkastet til Kommissionens beslutning -

VEDTAGET FØLGENDE BESLUTNING:

Artikel 1

De foranstaltninger, Luxembourg har truffet til at forbyde brug og salg af genetisk modificeret majs, som er godkendt til markedsføring ved beslutning 97/98/EF, kan ikke begrundes efter artikel 23 i direktiv 2001/18/EF.

Artikel 2

Luxembourg træffer de nødvendige foranstaltninger til at efterkomme denne beslutning senest 20 dage efter meddelelsen heraf.

Artikel 3

Denne beslutning er rettet til Storhertugdømmet Luxembourg.

Udfærdiget i Bruxelles, den 2005.

På Rådets vegne

Formand

[1] EFT L 106 af 17.4.2001, s. 1.

[2] EFT L 31 af 1.2.1997, s. 69.

[3] EFT L 117 af 8.5.1990, s. 15.